b'\n_START_ARTICLE_\nViktor Tsoi\n_START_PARAGRAPH_\nViktor Robertovit\xc5\xa1 Tsoi (ven. \xd0\x92\xd0\xb8\xd0\xba\xd1\x82\xd0\xbe\xd1\x80 \xd0\xa0\xd0\xbe\xd0\xb1\xd0\xb5\xd1\x80\xd1\x82\xd0\xbe\xd0\xb2\xd0\xb8\xd1\x87 \xd0\xa6\xd0\xbe\xd0\xb9, kor. \xeb\xb9\x85\xed\x86\xa0\xeb\xa5\xb4 \xeb\xa1\x9c\xeb\xb2\xa0\xeb\xa5\xb4\xed\x86\xa0\xeb\xb9\x84\xec\xb9\x98 \xec\xb4\x88\xec\x9d\xb4) (21. kes\xc3\xa4kuuta 1962, Leningrad, Ven\xc3\xa4j\xc3\xa4n SFNT \xe2\x80\x93 15. elokuuta 1990 \xc4\xb6esterciems, Latvian SNT) oli neuvostoliittolainen rockmuusikko. H\xc3\xa4n oli Kino-yhtyeen keulahahmo, laulaja-lauluntekij\xc3\xa4 ja kitaristi.\n_START_SECTION_\nLapsuus ja nuoruus\n_START_PARAGRAPH_\nTsoi syntyi Leningradissa ven\xc3\xa4j\xc3\xa4nkorealaisen insin\xc3\xb6\xc3\xb6ri-is\xc3\xa4n Robert Maksimovit\xc5\xa1 Tsoin ja ven\xc3\xa4l\xc3\xa4isen liikunnanopettaja\xc3\xa4idin Valentina Vasiljevna Gusevan ainoana lapsena. Tsoin isoisois\xc3\xa4 Choi Yong-nam oli kotoisin Korean S\xc5\x8fngjinist\xc3\xa4, Hamgy\xc5\x8fngin maakunnasta. _NEWLINE_Viktor pantiin 12-vuotiaana taidekouluun, jossa h\xc3\xa4n sai ensimm\xc3\xa4iset kokemuksensa musiikkiyhtyeess\xc3\xa4 soittamisesta Maksim Pa\xc5\xa1kovin kanssa. Opinnot eiv\xc3\xa4t kuitenkaan edistyneet toivotulla tavalla, ja h\xc3\xa4net m\xc3\xa4\xc3\xa4r\xc3\xa4ttiin ammattikouluun, josta h\xc3\xa4n valmistui puusep\xc3\xa4ksi. Musiikkiharrastusta h\xc3\xa4n ei kuitenkaan j\xc3\xa4tt\xc3\xa4nyt, vaan osallistui 1970-luvulla erilaisiin soittoprojekteihin, muun muassa vanhan koulukaverinsa Aleksei Rybinin kanssa Piligrimy-yhtyeess\xc3\xa4. _NEWLINE_1980-luvulle tultaessa Tsoi alkoi entist\xc3\xa4 enemm\xc3\xa4n viihty\xc3\xa4 Leningradin punk-piirien johtavien vaikuttajien Maikin ja Svinin (suomeksi \xe2\x80\xb3Sika\xe2\x80\x9d) kanssa. He saivat jonkinlaista kuuluisuutta j\xc3\xa4rjest\xc3\xa4miss\xc3\xa4\xc3\xa4n ep\xc3\xa4virallisissa olohuonekonserteissa. Tsoi ja Rybin my\xc3\xb6s matkustivat Moskovaan ja osallistuivat rockvaikuttaja Artemi Troitskin j\xc3\xa4rjest\xc3\xa4miin yksityisiin punk-konsertteihin. T\xc3\xa4ll\xc3\xa4 matkalla Akvarium-yhtyeen Boris Greben\xc5\xa1t\xc5\xa1ikov sattui n\xc3\xa4kem\xc3\xa4\xc3\xa4n Tsoin junassa soittamassa ja hakeutui h\xc3\xa4nen juttusilleen tarjoten nuorelle rokkarille apuaan. Greben\xc5\xa1t\xc5\xa1ikov oli suuri nimi ja osa Neuvostoliiton rock-kermaa. H\xc3\xa4nen kauttaan Tsoi p\xc3\xa4\xc3\xa4si piireihin ja tutustui maan johtaviin rokkareihin, muun muassa Sergei Kurjohiniin.\n_START_SECTION_\nUran alku\n_START_PARAGRAPH_\nNiinp\xc3\xa4 vuonna 1981 Tsoi ja h\xc3\xa4nen kaksi toveriaan, Aleksei Rybin ja Oleg Valinski perustivat yhtyeen nimelt\xc3\xa4\xc3\xa4n Garin i Giberboloidi, joka kohta p\xc3\xa4\xc3\xa4si legendaarisen Leningradin rock-klubin j\xc3\xa4seneksi. Valinski joutui kohta armeijaan, mutta muut yhtyeen j\xc3\xa4senet alkoivat Greben\xc5\xa1t\xc5\xa1ikovin johdolla nauhoittaa ensimm\xc3\xa4ist\xc3\xa4 albumiaan. Nauhoitus tapahtui oikeassa studiossa ja siihen osallistuivat kaikki Akvarium-yhtyeen j\xc3\xa4senet. Albumi nimelt\xc3\xa4\xc3\xa4n 45 ilmestyi seuraavana vuonna 1982. Yhteisty\xc3\xb6 Akvariumin kanssa jatkui koko vuosikymmenen ajan._NEWLINE_Syksyll\xc3\xa4 1983 Viktor Tsoi hakeutui mielisairaalaan ja vietti siell\xc3\xa4 toista kuukautta. N\xc3\xa4in h\xc3\xa4n v\xc3\xa4lttyi asepalvelukselta ja sen j\xc3\xa4lkeen todenn\xc3\xa4k\xc3\xb6iselt\xc3\xa4 l\xc3\xa4hett\xc3\xa4miselt\xc3\xa4 Afganistanin sotaan._NEWLINE_Kinosta tuli Ven\xc3\xa4j\xc3\xa4n musiikkihistorian tunnetuimpia populaarimusiikin esitt\xc3\xa4ji\xc3\xa4. Se julkaisi 1980-luvulla useita levyj\xc3\xa4 ja esiintyi ahkerasti festivaaleilla ja konserteissa. Heist\xc3\xa4 tuli yksi rockin \xe2\x80\x9dpunaisen aallon\xe2\x80\x9d edustajista Yhdysvalloissa, mist\xc3\xa4 syyst\xc3\xa4 heid\xc3\xa4n levyj\xc3\xa4\xc3\xa4n julkaistiin ja he tekiv\xc3\xa4t konserttimatkan Yhdysvaltoihin.\n_START_SECTION_\nElokuvaura\n_START_PARAGRAPH_\nVuosikymmenen puoliv\xc3\xa4liss\xc3\xa4 Tsoi laajensi uraansa my\xc3\xb6s elokuvan pariin. Aluksi h\xc3\xa4n esiintyi muutamissa harrastelijoiden lyhytfilmeiss\xc3\xa4 ja my\xc3\xb6hemmin kokopitkiss\xc3\xa4, kuten alma-atalaisen Nugmanovin elokuvassa Igla (suom. \xe2\x80\xb3Neula\xe2\x80\x9d)._NEWLINE_Vuonna 1988 ilmestynyt albumi Gruppa Krovi (suom. \xe2\x80\xb3Veriryhm\xc3\xa4\xe2\x80\x9d) saavutti ilmi\xc3\xb6m\xc3\xa4isen suosion, niin ett\xc3\xa4 alettiin puhua kinomaniasta. Menestys jatkui seuraavana vuonna ja Kinosta tuli superyhtye, joka veti aina t\xc3\xa4ydet konserttisalit. My\xc3\xb6s Tsoin roolisuoritukset elokuvissa alkoivat saada huomiota ja my\xc3\xb6s virallista tunnustusta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nVuonna 1985 Viktor avioitui Marianna Igorevna Rodovanskajan kanssa, josta tuli nyt Marianna Tsoi. He saivat poikalapsen, Aleksanderin eli Sa\xc5\xa1an.\n_START_SECTION_\nKuolema\n_START_PARAGRAPH_\nTsoin viimeinen konsertti oli Moskovassa, kuuluisassa Lu\xc5\xbenikin hallissa hein\xc3\xa4kuussa 1990. Sen j\xc3\xa4lkeen Tsoi vet\xc3\xa4ytyi Kasparjanovin kanssa kes\xc3\xa4m\xc3\xb6kille Latvian J\xc5\xabrmalaan nauhoittamaan materiaalia uutta albumia varten._NEWLINE_Ollessaan matkalla viem\xc3\xa4\xc3\xa4n tehtyj\xc3\xa4 nauhoja Leningradiin Tsoi joutui liikenneonnettomuuteen 15. elokuuta 1990 Tukumsin l\xc3\xa4hell\xc3\xa4 sijaitsevassa \xc4\xb6esterciemsiss\xc3\xa4, Latviassa. Tsoi kuoli v\xc3\xa4litt\xc3\xb6m\xc3\xa4sti h\xc3\xa4nen ohjaamansa Moskvit\xc5\xa1-henkil\xc3\xb6auton ajauduttua vastaantulevien kaistalle ja iskeydytty\xc3\xa4 p\xc3\xa4in linja-autoa. Tutkimusten mukaan Tsoi nukahti autoonsa. H\xc3\xa4n ei ollut juonut alkoholia v\xc3\xa4hint\xc3\xa4\xc3\xa4n kahteen vuorokauteen ennen kuolemaansa, joten nukahtamisen arvellaan johtuneen ylirasituksesta._NEWLINE_Yksi autossa ollut nauha pystyttiin pelastamaan, ja sill\xc3\xa4 olevat Tsoin lauluosuudet yhdistettiin yhtyetovereiden j\xc3\xa4lkeenp\xc3\xa4in tekemiin soitinosuuksiin. N\xc3\xa4in syntyneest\xc3\xa4 \xd0\xa7\xd1\x91\xd1\x80\xd0\xbd\xd1\x8b\xd0\xb9 \xd0\xb0\xd0\xbb\xd1\x8c\xd0\xb1\xd0\xbe\xd0\xbc (T\xc5\xa1ornij albom, suom. \xe2\x80\xb3Musta albumi\xe2\x80\x9d) tuli Tsoin ja Kino-yhtyeen kaikkein suosituin levy.\n_START_SECTION_\nKuoleman j\xc3\xa4lkeen\n_START_PARAGRAPH_\nTsoi haudattiin Pietarin Bogoslovskojen hautausmaalle. Hautapaikasta tuli hyvin pian pyhiinvaelluskohde samaan tapaan kuin Jim Morrisonin haudasta Pariisissa._NEWLINE_Tsoin kuoleman j\xc3\xa4lkeen suurin osa h\xc3\xa4nen musiikistaan julkaistiin uudelleen etup\xc3\xa4\xc3\xa4ss\xc3\xa4 teknisen laadun parantamiseksi. N\xc3\xa4iden moskovalaisen Moroz-levy-yhti\xc3\xb6n toteuttamien uudelleenjulkaisujen takana ja osittain tuottajana on ollut leski Marianna. H\xc3\xa4n my\xc3\xb6s huolehti siit\xc3\xa4, ett\xc3\xa4 levyll\xc3\xa4 esiintyneet muusikot ovat saaneet osansa niiden tuotosta. Tosin Marianna Tsoin ja entisten Kino-yhtyeen j\xc3\xa4senten v\xc3\xa4lill\xc3\xa4 k\xc3\xa4ytiin jopa oikeusriitoja Kinon kappaleiden tekij\xc3\xa4noikeuksista . Marianna Tsoi on my\xc3\xb6s kirjoittanut yhdess\xc3\xa4 Rybinin kanssa Viktor Tsoista kirjan Tot\xc5\xa1ka otst\xc5\xa1jota (\xd0\xa2\xd0\xbe\xd1\x87\xd0\xba\xd0\xb0 \xd0\x9e\xd1\x82\xd1\x81\xd1\x87\xd1\x91\xd1\x82\xd0\xb0, suomeksi \xe2\x80\xb3aloituspiste\xe2\x80\x9d) sek\xc3\xa4 puuhasi t\xc3\xa4lle patsasta Moskovan Arbat-kadulle. H\xc3\xa4n my\xc3\xb6s toimi muiden pietarilaisten rock-artistien tuottajana ja edustajana. Marianna kuoli vuonna 2005 sy\xc3\xb6p\xc3\xa4\xc3\xa4n._NEWLINE_Suomalainen tv-toimittaja Reijo Nikkil\xc3\xa4 teki Viktor Tsoista ja Kino-yhtyeen esiintymisest\xc3\xa4 harvinaisen filmireportaasin vuonna 1987 Moskovassa._NEWLINE_Suomeksi Tsoin tekstej\xc3\xa4 on k\xc3\xa4\xc3\xa4nt\xc3\xa4nyt muun muassa Akseli Kajanto . My\xc3\xb6s joensuulainen Folkswagen-yhtye on k\xc3\xa4\xc3\xa4nt\xc3\xa4nyt ja levytt\xc3\xa4nyt muutaman Tsoin kappaleen. Viel\xc3\xa4 useampi on heid\xc3\xa4n keikkaohjelmistossaan ven\xc3\xa4j\xc3\xa4ksi laulettuna.\n_START_SECTION_\nMusiikki sensuurin kohteena\n_START_PARAGRAPH_\nKino-yhtyeen tunnetuimpiin kappaleisiin kuuluva Hot\xc5\xa1u peremen! (suomeksi \xe2\x80\xb3Haluan muutosta!\xe2\x80\x9d, \xd0\xa5\xd0\xbe\xd1\x87\xd1\x83 \xd0\xbf\xd0\xb5\xd1\x80\xd0\xb5\xd0\xbc\xd0\xb5\xd0\xbd!), jonka Viktor Tsoi esitt\xc3\xa4\xc3\xa4 esimerkiksi kulttifilmi Assan (1987) loppukohtauksessa, joutui musiikkisensuurin kohteeksi Valko-Ven\xc3\xa4j\xc3\xa4ll\xc3\xa4 vuonna 2011. Kappaleen julkinen esitt\xc3\xa4minen esimerkiksi radiossa kiellettiin. T\xc3\xa4m\xc3\xa4 on synnytt\xc3\xa4nyt monenlaisia vastareaktioita. Esimerkiksi ven\xc3\xa4l\xc3\xa4isen television Ykk\xc3\xb6skanavan poliittista satiiria viljelev\xc3\xa4ss\xc3\xa4 animaatiosarjassa Mult Lit\xc5\xa1nosti animoitu presidentti Luka\xc5\xa1enka esitt\xc3\xa4\xc3\xa4 Tsoin kappaleen \xe2\x80\xb3sopivammin\xe2\x80\x9d sanoitettuna.'